Bjørn Tidmand

Bjørn Tidmand (født 24. januar 1940 i København) er en dansk popsanger som fikk sitt gjennombrudd som sanger i begynnelsen av 1960-årene. Siden har han vært en kjent sanger og artist i Danmark.

Bakgrunn 
Tidmand sang som ung i Københavns Drengekor, som da var ledet av Mogens Wöldike. Senere opptrådte han på Københavns restauranter og nattklubber. I 1957 hadde han sin første opptreden på fjernsyn, i programmet Soldaterstafetten, og samme år spilte han inn sin første plate, singelen «Seksten et halvt» – en dansk versjon av «Only Sixteen». 

I 1963 kom hans store gjennombrudd med sangen «Brænd mine breve», og samme år deltok han i Dansk Melodi Grand Prix med sangen «Amiga mia» som ble nummer to. Året etter vant han konkurransen med «Sangen om dig», og endte på en niendeplass på hjemmebane i Eurovision Song Contest 1964. Seieren gjorde ham til en av Danmarks mest populære sangere, og han ga ut nye hits som «Nu ta'r jeg til Dublin», «Du skal ikke gi' mig roser» og landeplagen «Lille sommerfugl».

Bjørn Tidmand var ble også en gjenganger på Dansktoppen fra starten i 1968. Her fikk han en rekke slagere med sanger som «Når det bli'r sommer igen», «Mini-midi-maxi girl» og «Rosen er rød min ven». Da Dansktoppen ble lagt ned i 1977, hadde Tidmand rekorden med 30 sanger på listen og har på grunn av dette blitt omtalt som «kongen av Dansktoppen».

I 1970-årene var Bjørn Tidmand programleder i et tv-program sammen med Gustav Winckler, og i 1980-årene ga han ut flere sanger som ble hits i Danmark.

Siden 1960-årene har Bjørn Tidmand turnert Danmark rundt på større og mindre arrangementer, og han har vært konferansier i parkshow i Botanisk Have og i Tivoli Friheden i Aarhus. I 2016 debuterte han som foredragsholder for tegneren Storm P.s monolog «Sangforeningen Morgenrøden» på Frederiksberg Runddel.

Bjørn Tidmand var en rekke år medlem av Den Danske Frimurerorden, men meldte seg ut i 2010-årene. Han oppnådde 9. grad.

Referanser

Eksterne lenker 
 
 
 
 Danskehitlister.dk Bjørn Tidmand på den danske hitlisten 1963–1977.

Danske sangere
Danske frimurere
Deltakere i Eurovision Song Contest
Personer fra København
Vinnere av Dansk Melodi Grand Prix
Fødsler i 1940